text: Det koster 14 milliarder at slippe af med husdyr-MRSA
  18 august 2017 kl. 12.50
  Husdyr-MRSA findes i næsten alle danske svinebesætninger, konstaterer ekspertgruppe i rapport.
  Bakterien husdyr-MRSA bliver dyr at slippe af med. Bakterien findes i dag i næsten alle de danske svinebesætninger, konstaterer den ekspertgruppe, der sidste år blev indkaldt af miljø- og fødevareminister Esben Lunde Larsen (V).
  Det skete, efter at der havde været stor politisk debat om bakterien, der er en trussel for syge og svagelige, men sjældent er årsag til alvorlig sygdom hos sunde og raske mennesker.
  MRSA har nemlig fået lov at sprede sig i Danmark. Og udgangspunktet for at bekæmpe bakterien er blevet forringet gennem årene. 
  Nu vil det koste cirka 14 milliarder kroner at udrydde husdyr-MRSA i Danmark, skønner ekspertgruppen på baggrund af, hvad de betegner som konservativt skønnede beregninger.
  - En sådan løsning må opvejes mod den samlede risiko, husdyr-MRSA udgør for folkesundheden, skriver eksperterne.
  
  
  